སྐབས་དེར་ང་རང་ལོ་ཆུང་བྱིས་པ་ཞིག་ཡིན་རུང་།ངས་ཁོ་མོའི་སྐད་ཆ་དེའི་ཕུགས་དོན་ཡོངས་སུ་ཧ་གོ་ཡི་ཡོད་ལ།བསམ་ཕྱོགས་དེ་ངའི་སྙིང་དབུས་སུ་རྩ་བ་ཚུགས་པ་ནས་བཟུང་།སྤྱིར་བཏང་གི་བཟའ་དཔོན་ཕལ་མོ་ཆེ་ལྟར།ཁོ་མོའི་ས་ནས་ང་ལ་ཁེ་དབང་དམིགས་བསལ་བ་ཞིག་ཐོབ་ཀྱི་ཡོད།དེའི་སྟབས་ཀྱིས།ངས་ཀྱང་སྐྲ་བདག་ཅིག་གི་སྙེམས་དྲགས་བསྐྱེད་ནས།ལན་རེར་ཁོ་མོར་སྡུག་སྦྱོང་བཏང་ཞིང་།ཁོ་མོས་ཀྱང་སྡིགས་མོ་ཙམ་ཡང་མི་གནང་བར་ངའི་གཅར་རྡུང་ལ་བཟོད་སྒོམ་ཅི་ཐུབ་བྱེད་པར་མ་ཟད།ད་རུང་གཉའ་བ་ཞུམ་ཞུམ་དང་སྒྱིད་པ་འདར་འདར་གྱིས་ངའི་གཡོག་ལས་ལ་རྒྱུག་གིན་ཡོད།ཁོ་མོའི་ལང་ཚོ་དང་ཁོ་མོའི་འཇོ་སྒེག་རི་གྲོང་འདིའི་གླེང་བྱ་སྨོན་བྱའི་ཡུལ་དུ་གྱུར་ཡོད་རུང་།བློ་དམན་བདག་རང་ལྟ་བུའི་གཞོན་སྐྱེས་ཤིག་གི་མིག་ནང་དུ།དེ་ལྟའི་འཇོ་སྒེག་ནི་རང་གི་གཟི་བརྗིད་ཅིག་ཏུ་ལར་ནས་མི་བསམ།མ་གཞི་ཁོ་མོ་ཁེར་སྡུག་ངང་རང་གི་ཨ་ཕ་ལགས་ཀྱི་ཁྱིམ་དུ་འཚར་ལོངས་བྱུང་བ་ཞིག་ཡིན་པའི་ངོས་ནས།ཁོ་མོས་བདག་གི་གཉའ་གནོན་ལ་བཟོད་བསྲན་གནང་བ་ཡིན་ལ།དེའི་རྐྱེན་པས།ཁོ་མོ་ངའི་བྲན་ཁོལ་བསྙོན་མེད་ཅིག་ཏུ་གྱུར་བའང་ངས་གསལ་བོར་ཤེས་ཀྱི་ཡོད།